'લિપસ્ટિક અંડર માય બુરખા' ફિલ્મ તેના વિવાદાસ્પદ વિષય, બોલ્ડ ડાયલોગ્સ અને સિનને કારણે પહેલેથી જ ચર્ચામાં છે. 6 મહિનાની લડત બાદ FCAT દ્વારા આ ફિલ્મને અપ્રૂવલ મળ્યું હતું. સ્ત્રીઓની સૌથી ઊંડી અને અત્યાર સુધી પડદા પાછળ રહેલી ઇચ્છાઓ સમાજને દર્શાવવા માટે આ ફિલ્મ બનાવવામાં આવી છે. પુરૂષને જ વધુ મહત્વ આપવાની સમાજની વૃત્તિને કારણે તેમની જ પીઠ પાછળ શું થઇ શકે છે એ બતાવવાનો અહીં પ્રયત્ન થયો છે. જ્યાં દરેક ટીનએજ યુવતીને સમાજ સામે સંસ્કારી બતાવવા માટે અનેક બંધનો હેઠળ રાખવામાં આવે છે, જ્યાં દરેક આધેડ મહિલા માટે સાંસારિક સુખની ઇચ્છા બાજુએ મુકવી ફરજિયાત છે અને જ્યાં એક પતિને સંબંધ બનાવતા પહેલા તેની પત્નીની ઇચ્છા કે અનિચ્છાની ચિંતા કરવાની કોઇ જરૂર નથી લાગતી. ડારેક્ટર અલંક્રિતાની આ ફિલ્મ આવી દરેક સ્ત્રીની મનની વાતને વાચા આપવાનું કામ કરે છે, પરંતુ અમુક સિનમાં ફિલ્મની વાર્તા વન-ડાયમેન્શનલ લાગે છે. ફિલ્મમાં પુરૂષ પાત્રોને થોડું વધુ મહત્વ આપીને આ વાત અવગણી શકાઇ હોત.